INSET บวกแรง 5% แย้มผลงาน Q1 แจ่ม วางเป้ารายได้ปีนี้โต 10-15%
INSET บวกแรง 5% แย้มผลงาน Q1/66 แจ่ม วางเป้ารายได้ปีนี้โต 10-15% ตุนแบ็กล็อกกว่า 2 พันล้าน แนะซื้อรอรับปันผล 0.05 บาท XD 2 มี.ค.66
INSET บวกแรง 5% แย้มผลงาน Q1/66 แจ่ม วางเป้ารายได้ปีนี้โต 10-15% ตุนแบ็กล็อกกว่า 2 พันล้าน
29 มี.ค. 2566

ผู้สื่อข่าวรายงานว่า วันนี้ (29 มี.ค.66) ราคาหุ้น บริษัท อินฟราเซท จำกัด (มหาชน) หรือ INSET ล่าสุด ณ เวลา 15:51 น. อยู่ที่ระดับ 3.24 บาท บวก 0.14 บาท หรือ 4.52% สูงสุดที่ระดับ 3.24 บาท ต่ำสุดที่ระดับ 3.12 บาท ด้วยมูลค่าซื้อขาย 40.16 ล้านบาท

โดยก่อนหน้านี้นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า แผนการดำเนินงานในปี 2566 บริษัทฯตั้งเป้าหมายรายได้เติบโต 10-15% โดยคาดว่าจะมีงาน Data Center และงานระบบโครงสร้างพื้นฐานโทรคมนาคม (งาน 5G) เพิ่มขึ้นอย่างต่อเนื่อง จากความต้องการใช้ Cloud เพิ่มสูงขึ้น และผู้ประกอบการภาคเอกชนต้องการที่จะลงทุนขยาย Data Center ให้สอดคล้องกับปริมาณข้อมูลที่เพิ่มขึ้นเป็นเท่าตัว และทำให้เกิดความเสถียรต่อการใช้งาน โดยปัจจุบันบริษัทฯ ลุ้นผลประมูลงานใหม่กว่า 2,000 ล้านบาท และมีงานในมือรอรับรู้รายได้ (Backlog) อีกกว่า 2,000  ล้านบาท
“บริษัทฯยังคงเดินหน้าเข้าร่วมประมูลงานอย่างต่อเนื่อง และมั่นใจว่าจากกระแสความคึกคักของการลงทุนด้านการสร้างศูนย์ Data Center จะเป็นตัวแปรสำคัญที่ผลักดันธุรกิจเติบโตอย่างแข็งแกร่ง ขณะที่ผลการดำเนินงานของบริษัทฯในปี 2565 ที่ผ่านมา มีรายได้รวม 1,315.52 ล้านบาท และ มีกำไรสุทธิ 105.53 ล้านบาท รายได้รวมลดลงเล็กน้อย แต่กำไรสุทธิลดลงค่อนข้างมาก เนื่องจากการปรับเพิ่มต้นทุนโครงการขนาดใหญ่หลายโครงการ จากราคาวัสดุและค่าขนส่งปรับสูงขึ้นระหว่างปี”
ทั้งนี้ ที่ประชุมคณะกรรมการบริษัทฯในวันที่ 13 ก.พ.66 ที่ผ่านมา มีมติอนุมัติจ่ายเงินปันผลงวดผลการดำเนินงานปี 2565 ปันผลเป็นเงินสดในอัตรา 0.05 บาท/หุ้น กำหนดขึ้นเครื่องหมาย XD ในวันที่ 2 มี.ค.66 และจ่ายเงินปันผลแก่ผู้ถือหุ้นวันที่ 3 พ.ค.66
“สำหรับในช่วงไตรมาส 1/2566 แนวโน้มผลประกอบคาดว่าจะทำได้ดีกว่าช่วงเดียวกันปีก่อน เนื่องจากมีการส่งมอบงานมากกว่าช่วงเดียวกันปีก่อน และเตรียมรับรู้รายได้จากโครงการใหญ่หลายโครงการ ทำให้ผลประกอบการออกมาในทิศทางที่ดีต่อเนื่อง โดยปัจจุบันบริษัทฯมีงานในมือรอรับรู้รายได้ (Backlog) จำนวนกว่า 2,000 ล้านบาท ซึ่งยังไม่นับรวมงานใหม่ๆ ที่ INSET จะเข้าร่วมประมูลและมีโอกาสได้งานเข้ามาเสริมเพิ่มความแข็งแกร่งของธุรกิจ” นายศักดิ์บวร กล่าว
ปัจจุบันบริษัทฯ ได้เข้าร่วมประมูลงานใหม่อีกหลายโครงการ มีมูลค่ารวม ไม่ต่ำกว่า  2,000 ล้านบาท โดยคาดว่าจะมีการทยอยประกาศผลการประมูลภายในครึ่งปีแรก จากการเร่งขยายตัวของผู้ประกอบการในด้าน ธุรกิจ Data Center และ Cloud ขณะเดียวกันแผนการดำเนินธุรกิจในปีนี้ บริษัทฯ ยังคงเดินหน้ายื่นประมูลงานใหม่ ซึ่งคาดว่าจะได้รับงานไม่ต่ำกว่า 50% ของมูลค่างานที่เปิดให้ประมูล รวมทั้งบริษัทมีการขยายธุรกิจใหม่อีก 2 ธุรกิจได้แก่ 1. ธุรกิจ Trading Telecom &amp; Hardware IT  Equipment และ 2. ธุรกิจ Application Service Provider เพื่อเป็นการเพิ่มรายได้ประจำให้กับบริษัทฯได้อย่างสม่ำเสมอ (Recurring Income) สร้างความแข็งแกร่งในอนาคต